CELEX: 32018D0696
Language: bg
Date: 2018-05-04 00:00:00
Title: Решение за изпълнение (ЕС) 2018/696 на Комисията от 4 май 2018 година за удължаване на срока на действие на мярката за разрешаване на предоставянето на пазара и употребата на биоцидa Phéro-Ball Pin в съответствие с член 55, параграф 1 от Регламент (ЕС) № 528/2012 на Европейския парламент и на Съвета, предприета от френското Министерство на околната среда, енергетиката и морето, отговарящо за международните преговори по въпросите на климата (нотифицирано под номер С(2018) 2643)

8.5.2018   
            
            
               BG
            
            
               Официален вестник на Европейския съюз
            
            
               L 117/21
            
         РЕШЕНИЕ ЗА ИЗПЪЛНЕНИЕ (ЕС) 2018/696 НА КОМИСИЯТА
   от 4 май 2018 година
   за удължаване на срока на действие на мярката за разрешаване на предоставянето на пазара и употребата на биоцидa Phéro-Ball Pin в съответствие с член 55, параграф 1 от Регламент (ЕС) № 528/2012 на Европейския парламент и на Съвета, предприета от френското Министерство на околната среда, енергетиката и морето, отговарящо за международните преговори по въпросите на климата
   
      
         (нотифицирано под номер С(2018) 2643)
      
   
   (само текстът на френски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, третата алинея от него,
   като има предвид, че:
   
               (1)
            
            
               На 28 април 2017 г. френското Министерство на околната среда, енергетиката и морето, отговарящо за международните преговори по въпросите на климата (наричано по-долу „компетентния орган“), прие решение в съответствие с член 55, параграф 1, първата алинея от Регламент (ЕС) № 528/2012 с цел да разреши до 24 октомври 2017 г. предоставянето на пазара и употребата на територията на Франция на биоцида Phéro-Ball Pin за контрол на гъсеницата борова процесионка (Thaumetopoea pityocampa) („действието“). Компетентният орган незабавно уведоми Комисията и компетентните органи на останалите държави членки за действие и за основанието за него в съответствие с член 55, параграф 1, втората алинея от същия регламент.
            
         
               (2)
            
            
               Според информацията, предоставена от компетентния орган, предприемането на мярката е необходимо с цел опазване на общественото здраве и здравето на животните, тъй като боровата процесионка може да причини сериозни здравословни проблеми за хората и животните. Парливите космици, които падат от боровата процесионка, причиняват контактен дерматит, чиито симптоми могат да включват реакции на кожата, очите и дихателните пътища, както и алергични реакции. В някои случаи тези алергични реакции могат да бъдат тежки и дори да доведат до анафилактичен шок. Според компетентния орган около 67 % от общините във Франция са засегнати от периодично разпространение на боровата процесионка. Според органа няколкостотин души всяка година страдат от контактен дерматит, причинен от гъсеницата.
            
         
               (3)
            
            
               Phéro-Ball Pin съдържа феромона (Z)-13-хексадецен-11-ин-1-ил ацетат (CAS № 78617-58-0), който представлява активно вещество за употреба в биоциди от продуктов тип 19 като атрактант, както е определено в приложение V към Регламент (ЕС) № 528/2012. Тъй като (Z)-13-хексадецен-11-ин-1-ил ацетат е ново активно вещество, то трябва да бъде одобрено, преди да бъде разрешена употребата на национално равнище или на равнището на Съюза на биоцидите, които го съдържат. Беше подадено заявление за одобряване на посоченото активно вещество в съответствие с член 7 от Регламент (ЕС) № 528/2012 и то понастоящем е в процес на оценяване.
            
         
               (4)
            
            
               На 26 декември 2017 г. Комисията получи от френските органи мотивирано искане за продължаване на срока на действието в съответствие с член 55, параграф 1, третата алинея от Регламент (ЕС) № 528/2012. Обоснованото искане беше отправено въз основа на опасенията за заплахата за здравето на човека и на животните, която представлява боровата процесионка, предвид нейното въздействие върху тях и възможните сериозни последици, като беше отчетен и размерът на засегнатата популация. Според френските органи наличните във Франция алтернативни системи за контрол на боровата процесионка (механични средства за контрол, а именно разрушаване на гнезда чрез ръчно или механично улавяне, както и химически и биологични средства за контрол, а именно инсталиране на голям брой къщички за синигери) не са достатъчно ефективни, за да се справят със значителните по размер популации на гъсеницата в държавата. Освен това нито една от тези алтернативи не е подходяща за третирането на места като градски паркове или гори и залесени площи, управлявани от регионалните и местните органи. Поради това френските органи са на мнение, че биоцидът Phéro-Ball Pin все още е необходим за контрола на боровата процесионка и за предотвратяване на опасността, която тези гъсеници представляват за здравето на човека и на животните.
            
         
               (5)
            
            
               Възможно е липсата на подходящ контрол на боровата процесионка да доведе до опасност за здравето на човека и на животните, която може да бъде овладяна само с помощта на биоциди, поради което е целесъобразно да се позволи на френските органи да удължат при определени условия срока на действие на мярката за не повече от 550 дни, считано от деня след изтичането на първоначалния срок от 180 дни, разрешен в решението на Франция от 28 април 2017 г.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Франция може да удължи най-късно до 28 април 2019 г. срока на действие на мярката за разрешаване на предоставянето на пазара и употребата на биоцидa Phéro-Ball Pin Phéro-Ball за контрол на гъсеницата борова процесионка, при условие че гарантира, че продуктът се използва само от сертифицирани оператори и под надзора на компетентния орган.
   Член 2
   Адресат на настоящото решение е Френската република.
   
      Съставено в Брюксел на 4 май 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 167, 27.6.2012 г., стр. 1.